Komission päätös,

tehty 12 päivänä maaliskuuta 2003,

lintuinfluenssaa (avian influenza) koskevista suojatoimenpiteistä Alankomaissa

(tiedoksiannettu numerolla K(2003) 820)

(ETA:n kannalta merkityksellinen teksti)

(2003/172/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon eläinlääkärin- ja kotieläinjalostustarkastuksista yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna Euroopan parlamentin ja neuvoston direktiivillä 2002/33/EY(2), ja erityisesti sen 10 artiklan,

sekä katsoo seuraavaa:

(1) Alankomaat on ilmoittanut 28 päivän helmikuuta 2003 jälkeen erittäin patogeenisen lintuinfluenssan taudinpurkausten esiintymisestä; taudinpurkausten esiintyminen vahvistettiin virallisesti 4 päivänä maaliskuuta 2003.

(2) Alatyypin H7N7 lintuinfluenssa on vaikuttanut useisiin siipikarjaparviin Gelderlandin provinsissa.

(3) Lintuinfluenssa on erittäin tarttuva siipikarjatauti, joka voi muodostaa vakavan uhan siipikarja-alalle.

(4) Koska taudilla on korkea kuolleisuus ja se leviää nopeasti, Alankomaiden viranomaiset toteuttivat ennen taudin virallista vahvistamista yhteisön toimenpiteistä avian influenssan torjumiseksi annetussa neuvoston direktiivissä 92/40/ETY(3), sellaisena kuin se on muutettuna Itävallan, Suomen ja Ruotsin liittymisasiakirjalla, säädetyt välittömät toimet. Lisäksi kaikki elävän siipikarjan ja siitosmunien siirrot kiellettiin Alankomaissa, ja niiden lähettäminen muihin jäsenvaltioihin on kielletty.

(5) Samoja kieltoja olisi sovellettava vientiin kolmansiin maihin näiden maiden terveysaseman suojelemiseksi ja sen estämiseksi, että nämä lähetykset tuodaan uudelleen toisiin jäsenvaltioihin.

(6) Selkeyden ja avoimuuden vuoksi komissio teki päätöksen 2003/153/EY(4) yhteistyössä Alankomaiden viranomaisten kanssa. Päätöksellä vahvistetaan Alankomaiden viranomaisten toteuttamia toimenpiteitä ja sallitaan joitakin erityispoikkeuksia teurastettavaksi tarkoitetun siipikarjan ja untuvikkojen siirroissa Alankomaissa.

(7) Päätöksellä 2003/157/EY jatkettiin kyseisiä suojatoimenpiteitä 13 päivään maaliskuuta 2003.

(8) Tautikehityksen perusteella niitä olisi jatkettava edelleen.

(9) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

ON TEHNYT TÄMÄN PÄÄTÖKSEN:

1 artikla

1. Rajoittamatta Alankomaiden neuvoston direktiivin 92/40/ETY(5) mukaisesti valvontavyöhykkeillä toteuttamia toimenpiteitä Alankomaiden eläinlääkintäviranomaisten on varmistettava, että

a) Alankomaista ei viedä elävää siipikarjaa eikä siitosmunia muihin jäsenvaltioihin tai kolmansiin maihin,

b) Alankomaiden sisällä ei kuljeteta elävää siipikarjaa eikä siitosmunia.

2. Poiketen siitä, mitä 1 kohdan b alakohdassa säädetään, jos toimivaltaiset eläinlääkintäviranomaiset toteuttavat kaikki asianmukaiset bioturvallisuustoimenpiteet taudin leviämisen estämiseksi, ne voivat sallia seuraavien kuljetukset:

a) siipikarja, joka on tarkoitus teurastaa välittömästi toimivaltaisen viranomaisen nimeämässä teurastamossa;

b) untuvikot, jotka viedään virallisessa valvonnassa olevalle tilalle.

2 artikla

Tätä päätöstä sovelletaan 14 päivään maaliskuuta 2003 kello 24.00 asti.

3 artikla

Jäsenvaltioiden on muutettava kauppaan soveltamansa toimenpiteet tämän päätöksen mukaisiksi, ja niiden on viipymättä julkistettava toteutetut toimenpiteet sopivalla tavalla. Niiden on ilmoitettava tästä komissiolle viipymättä.

4 artikla

Tämä päätös on osoitettu kaikille jäsenvaltioille.

Tehty Brysselissä 12 päivänä maaliskuuta 2003.

Komission puolesta

David Byrne

Komission jäsen

(1) EYVL L 224, 18.8.1990, s. 29.

(2) EYVL L 315, 19.11.2002, s. 14.

(3) EYVL L 167, 22.6.1992, s. 1.

(4) EUVL L 59, 4.3.2003, s. 32.

(5) EYVL L 167, 22.6.1992, s. 1.